Ruotsin jalkapallomaajoukkue vuonna 1908.
**Ruotsissa jalkapallo** on maan suosituin urheilulaji. Maassa on yhteensä 240 000 lisensoitua pelaajaa. Ruotsin jalkapalloliitto on perustettu vuonna 1904. Maajoukkue taas pelasi ensimmäisen ottelunsa vuonna 1908.

Liigasysteemi
-------------

Allsvenskanin mestaruuspalkinto.
Ruotsissa jalkapallon korkein sarjataso on nimeltään Allsvenskan. Ensimmäinen kausi pelattiin vuosina 1924-1925. Sarjassa pelaa 16 seuraa, jotka pelaavat kaikki 30 ottelua. Allsvenskanissa on ollut vuodesta 2008 lähtien kaksinkertainen sarja. Allsvenskanissa jaetaan mitalit neljälle parhaalle seuralle. Sarjan hallitsevalla mestarilla Malmö FF:lla on myös eniten mestaruuksia kautta aikain, yhteensä 20. Toiseksi korkein sarjataso on Superettan, jonne kaksi Allsvenskanin huonoimmaksi sijoittunutta seuraa putoavat. Superettanin kaksi parhaiten sijoittunutta seuraa nousevat tilalle. Superettan perustettiin vuonna 2000. Jalkapalloseuroja toimii enimmäkseen Etelä- ja Keski-Ruotsissa. Vuoteen 1974 asti ulkomaalaispelaajat olivat Allsvenskanissa kiellettyjä.

Cupsysteemi
-----------

Jalkapallon Ruotsin cupissa pelaa 16 joukkuetta Allsvenskanista, 16 joukkuetta Superettanista sekä 68 joukkuetta alemmilta sarjatasoilta. Turnauksen voittaja selviytyy Eurooppa-liigan karsintoihin, ja kohtaa Ruotsin supercup-ottelussa Allsvenskanin voittajan. Ruotsin cupin voittajajoukkue palkitaan Gustaf VI Adolfs-pokaalilla. Jalkapallon Ruotsin cup pidettiin ensimmäisen kerran vuonna 1941. Nykyinen hallitseva mestari on Djurgårdens IF FF, joka voitti vuoden 2018 turnauksen finaalissa Malmö FF:n. Malmö on voittanut turnauksen 14 kertaa, ja on näin jalkapallon Ruotsin cupin historian menestynein joukkue. Jalkapallon Ruotsin cupia televisioi C More. Ruotsissa järjestetään myös jalkapallon naisten Ruotsin cupia, jossa hallitseva mestari on turnauksen kolmesti perättäin voittanut FC Rosengård.

Maaottelumenestys
-----------------

Henrik Larsson EM-kilpailuissa 2004.
Ruotsin jalkapallomaajoukkue pelasi ensimmäisen kansainvälisen ottelunsa 12. heinäkuuta 1908, jolloin se voitti Norjan lukemin 11-3. Vuoden 1958 maailmanmestaruuskilpailut pidettiin Ruotsissa. Isäntäjoukkue eteni aina finaaliin saakka, jossa se kuitenkin hävisi Brasilialle lukemin 2-5. Ruotsin maajoukkue on voittanut myös MM-pronssia vuosina 1950 ja 1994. Venäjällä pidetyissä maailmanmestaruuskilpailuissa 2018 Ruotsi voitti viidestä ottelustaan kolme ja hävisi kaksi. Joukkue hävisi kilpailun puolivälierissä Englannin joukkueelle 0-2. Eniten maaotteluita Ruotsin paidassa on Anders Svenssonilla, joka pelasi 148 peliä. Eniten maaottelumaaleja ruotsalaisista on Zlatan Ibrahimovicilla.

Naisten jalkapallo
------------------

Ruotsin naisten jalkapallomaajoukkue on saavuttanut maailmanmestaruushopeaa vuoden 2003 kilpailuissa. Se on myös voittanut EM-kultaa vuonna 1984. Ruotsin naisjoukkue pelasi ensimmäisen kansainvälisen ottelunsa vuonna 1973 Suomea vastaan. Ottelu päättyi 0-0. Ruotsissa naisten korkein sarjataso on Damallsvenskan, jossa pelaa 12 joukkuetta. Hallitseva mestari on Piteå IF. Maratontaulukon paras joukkue on Rosengård. Parhaalle naisjalkapalloilijalle on jaettu vuodesta 1990 lähtien Diamantbollen-palkintoa. Lotta Schelin on voittanut palkinnon viisi kertaa.

Fanikulttuuri
-------------

Suurin yleisökapasiteetti (50 000) on Ruotsissa Friends Arenalla, jossa AIK pelaa kotiottelunsa. Allsvenskan-kaudella 2018 suurin yleisökeskiarvo kotiotteluissa seuroista oli Hammarbyn 23 679 katsojaa, pienin taas Dalkurdin 1 058. Ruotsissa kuten monessa muussakin maassa esiintyy katsomoväkivaltaa. Väkivaltaisille katsojille voidaan Ruotsissa antaa porttikielto otteluihin. Otteluissa rähinöinnin vähentämiseksi Ruotsissa on myös ehdotettu pitää lippuja hankkivista katsojista rekisteriä. Otteluja televisioi sveitsiläinen Kentaro-yhtiö. Vuonna 2007 Tukholman poliisi pidätti 110 jalkapallofania ennen ottelua estääkseen tappelun. Samana vuonna Ruotsin poliisi pidätti Åstorpissa 85 jalkapallohuligaania mellakoinnista.

Lähteet
-------

1. ↑  Wayback Machine *web.archive.org*.  5.3.2016.  Arkistoitu 5.3.2016. Viitattu 19.2.2019.
2. 1 2  Allsvenskans historia *www.allsvenskantabell.se*. Viitattu 19.2.2019.
3. ↑  Segrare, skyttekungar och publiksnitt - Svensk fotboll *www.svenskfotboll.se*.  Arkistoitu 20.2.2019. Viitattu 19.2.2019. (ruotsiksi)
4. 1 2  Ruotsi – se luvattu futismaa? *Byyri*.  8.6.2018. Viitattu 16.2.2019.
5. ↑  Summary - Svenska Cupen - Sweden - Results, fixtures, tables and news - Soccerway *uk.soccerway.com*. Viitattu 29.4.2019.
6. ↑  Se alla matcher - så sänds svenska cupen i C More *www.fotbollskanalen.se*. Viitattu 29.4.2019.
7. ↑  Svenska Cupen - damer 2015/2016 resultat, Fotboll Sverige - FlashScore *www.flashscore.se*. Viitattu 29.4.2019. (ruotsiksi)
8. ↑  Svenska Cupen - damer 2016/2017 resultat, Fotboll Sverige - FlashScore *www.flashscore.se*. Viitattu 29.4.2019. (ruotsiksi)
9. ↑  Svenska Cupen - damer 2017/2018 resultat, Fotboll Sverige - FlashScore *www.flashscore.se*. Viitattu 29.4.2019. (ruotsiksi)
10. ↑  Ruotsi - arvokisakävijä jo yli sadan vuoden ajan *Byyri*.  15.6.2018. Viitattu 16.2.2019.
11. ↑  Miksi Ruotsi on menestynyt futiksessa, mutta Suomi ei? *Uusi Suomi*. Viitattu 16.2.2019.
12. ↑  Ruotsi jatkaa jalkapallon MM-kisojen puolivälieriin – Zlatanille ei ollut tarvetta *Uusi Suomi*. Viitattu 20.2.2019.
13. ↑  FIFA.com: 2018 FIFA World Cup Russia™ - Matches - Sweden - England - FIFA.com *www.fifa.com*.  Arkistoitu 8.7.2018. Viitattu 20.2.2019. (englanniksi)
14. 1 2  MM-kisojen joukkue-ennakko: Ruotsi *vaihtopenkki.com*.  24.5.2018. Viitattu 29.4.2019.
15. ↑  Diamantbollen *bolletinen.se*. Viitattu 19.2.2019.
16. ↑  Friends Arena: Om Friends Arena | Friends Arena *www.friendsarena.se*. Viitattu 15.2.2019. (pohjoissaameksi)
17. ↑  Publikliga - Allsvenskan, herrar — svenskfotboll.se *www2.svenskfotboll.se*. Viitattu 15.2.2019.
18. ↑  Aggressiiviset fanit ulos jääkiekko- ja jalkapallokatsomoista *Yle Uutiset*. Viitattu 16.2.2019.
19. ↑  Ruotsin jalkapalloliitto: lippujen ostajista rekisteri *Uusi Suomi*. Viitattu 16.2.2019.
20. ↑  Ruotsin jalkapalloliitto teki mehevän tv-sopimuksen *Kaleva.fi*. Viitattu 16.2.2019.
21. ↑  Yli sata jalkapallofania pidätettiin Tukholmassa *Yle Uutiset*. Viitattu 20.2.2019.
22. ↑  Ruotsin poliisi pidätti jalkapallohuligaaneja *Yle Uutiset*. Viitattu 20.2.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ruotsin jalkapallo**.
* Ruotsin jalkapalloliiton sivut